บลจ.กสิกรเปิดตัวกองทุนหุ้นตลาดเกิดใหม่
บลจ.กสิกรไทย เปิดขายกองทุน K-GEMO ลงทุนหุ้นตลาดเกิดใหม่ ชูบริหารพอร์ตยืดหยุ่น หุ้นขาลง หันซบตราสารหนี้เงินฝากได้
6 ก.ย. 2553

บลจ.กสิกรไทย เปิดขายกองทุน K-GEMO ลงทุนหุ้นตลาดเกิดใหม่ ชูบริหารพอร์ตยืดหยุ่น หุ้นขาลง หันซบตราสารหนี้เงินฝากได้
นายรพี สุจริตกุล ประธานกรรมการบริหาร บริษัทหลักทรัพย์จัดการกองทุน (บลจ.) กสิกรไทย เปิดเผยว่า บริษัทเตรียมเสนอขายกองทุนเปิด เค โกลบอล อีเมอร์จิ้ง มาร์เก็ต ออพพอร์ทูนนิตี้ (K-Global Emerging Market Opportunities Fund : K-GEMO) มูลค่าโครงการ 1.5 พันล้านบาท เพื่อเพิ่มทางเลือกในการลงทุนให้แก่ผู้ที่ต้องการรับผลตอบแทนสูงจากความแข็งแกร่งของเศรษฐกิจกลุ่มประเทศเกิดใหม่ พร้อมโอกาสรับเงินปันผลสูงสุด 4 ครั้งต่อปี 
ทั้งนี้กองทุนดังกล่าวจะลงทุนในกองทุนหลักในต่างประเทศ คือ กองทุน Global Emerging Market Opportunities ซึ่งเป็นกองทุนผสมที่มุ่งลงทุนในหุ้นและตราสารหนี้ในประเทศเกิดใหม่ เช่น ประเทศจีน เกาหลีใต้ ไต้หวัน รัสเซีย อินโดนีเซีย ตุรกี บริหารจัดการโดย Schroder Investment Management  (Luxemburg) S.A. บริษัทจัดการกองทุนชั้นนำของโลกที่มีสินทรัพย์ภายใต้การบริหารกว่า 8 ล้านล้านบาท พร้อมประสบการณ์ในการจัดการกองทุนและวิเคราะห์หลักทรัพย์มากว่า 200 ปี
“K-GEMO มีความโดดเด่นที่ความยืดหยุ่นในการบริหารพอร์ตการลงทุนจึงให้โอกาสรับผลตอบแทนที่ดี โดยกองทุนนี้สามารถลงทุนหุ้นได้เต็ม 100% เพื่อโอกาสรับผลตอบแทนสูงจากตลาดหุ้นขาขึ้น ในทางกลับกันก็สามารถปรับพอร์ตหุ้นลง เพื่อถือตราสารหนี้หรือเงินสด ซึ่งจะช่วยลดความผันผวนจากตลาดหุ้นขาลงได้ โดยสัดส่วนการลงทุนในหุ้นอาจลดลงต่ำสุดได้ถึง 40% ในขณะที่กองทุนหุ้นอื่นๆ มักมีการลงทุนในหุ้นในสัดส่วนที่สูงกว่า”นายรพี กล่าว
นอกจากนี้กองทุน K-GEMO ยังแตกต่างไปจากกองทุนอื่นๆ ที่ลงทุนในหุ้นตลาดเกิดใหม่ โดยใช้โมเดลพิเศษในการวิเคราะห์เพื่อคัดเลือกประเทศที่มีความน่าลงทุนสูงสุด 6 ประเทศแรกแล้วจึงคัดเลือกหลักทรัพย์ที่จะลงทุนจาก 6 ประเทศดังกล่าว โดยพิจารณาจากปัจจัยพื้นฐานแบบ bottom-up เพื่อประกอบเป็นการลงทุนส่วนใหญ่ของกองทุน K-GEMO 
นโยบายการลงทุนดังกล่าวทำให้กองทุนอาจมีการกระจายการลงทุนที่จำกัดกว่ากองทุนอื่นๆ แต่คาดว่ากองทุน K-GEMOจะสามารถสร้างผลตอบแทนได้ในระดับที่ดีกว่าจากการเลือกประเทศที่เหมาะสมแลละหลักทรัพย์ที่มีความน่าลงทุนสูงสุดจากความน่าสนใจข้างต้นเมื่อผนวกกับปัจจัยบวกจากเศรษฐกิจของกลุ่มประเทศตลาดเกิดใหม่ที่มีอัตราการเติบโตสูงมีนโยบายการเงินของภาครัฐแข็งแกร่งและโดยเฉพาะอย่างยิ่งภาพรวมของตลาดหุ้นของกลุ่มประเทศตลาดเกิดใหม่ที่สามารถเอาชนะตลาดหุ้นของประเทศพัฒนาแล้วถึงกว่า 40% ในปีที่ผ่านมา บลจ.กสิกรไทยจึงเชื่อว่ากองทุน K-GEMO จะเป็นทางเลือกใหม่ที่สร้างโอกาสรับผลตอบแทนที่น่าสนใจแก่ผู้ลงทุนได้อย่างดี
สำหรับช่องทางการขายกองทุนดังกล่าว บลจ.กสิกรไทย ได้ลงนามความร่วมมือกับธนาคารซิตี้แบงก์ ในการเป็นผู้สนับสนุนขายกองทุน K-GEMO โดยจะมีการเสนอขาย IPO ในวันที่ 9-21 ก.ย.นี้